અમદાવાદ: વિધાનસભાની આગામી ચૂંટણી દરમ્યાન ગાયનો મુદ્દો વધુ ને વધુ વિવાદાસ્પદ બને તેવો રાજકીય માહોલ ગુજરાતમાં સર્જાયો છે. કેરળમાં ગૌવંશની જાહેરમાં હત્યાના વિરોધમાં ગઇ કાલે શહેરનું સોલા ભાગવત વિદ્યાપીઠ પરિસર ભાજપ અને કોંગ્રેસના કાર્યકરો વચ્ચેની મારામારીના પગલે જાહેર સમરાંગણમાં ફેરવાઇ ગયું હતું, જેના રાજ્ય રાજકારણમાં ઘેરા પ્રત્યાઘાત પડ્યા છે. આજે રાજકોટ ખાતે કોંગ્રેસના પ્રદેશ પ્રમુખ ભરતસિંહ સોલંકીએ મીડિયા સાથેની વાતચીતમાં ગાયના સંવેદનશીલ મુદ્દાને ફરી ઉઠાવતાં જણાવ્યું હતું કે ભાજપ માટે ગાય એ ચૂંટણીલક્ષી મુદ્દો છે, પરંતુ કોંગ્રેસ માટે ગાય એ આસ્થાનું કેન્દ્ર હોઇ કોંગ્રેસના શાસનકાળમાં ગુજરાતમાં ગૌહત્યાનો કાયદો બન્યો હતો.